Дэфтэр лъапIэр иратыж
Дэтхэнэ ныбжьыщIэм и дежкIи мыхьэнэшхуэ зиIэщ балигъыпIэ зэриувэм щыхьэт техъуэ и япэ дэфтэрыр — паспортыр — къыIэрыхьэныр. УФ-м и Конституцэм и махуэм ирихьэлIэу, КъБР-м и Жылагъуэ палатэм налшыкдэс ныбжьыщIэ зыбжанэм я паспортхэр щратыжащ. ЕджакIуэхэмрэ адэ-анэхэмрэ гъэщIэгъуэн ящыхъуащ Урысейм и Конституцэм и тхыдэм теухуауэ ягъэхьэзыра видеогъэлъэгъуэныгъэр. НыбжьыщIэхэм яхутепсэлъыхьащ Урысей къэралыгъуэм и дамыгъэ лъапIэхэм.
Дэфтэр лъапIэр ныбжьыщIэхэм иратыжащ КъБР-м и Жылагъуэ палатэм и УнафэщI Берд Хьэзрэталий, палатэм Хабзэр хъумэнымкIэ, цIыхум и хуитыныгъэмкIэ, Iулъхьэм пэщIэтынымрэ ОНК-м дэлэжьэнымкIэ и комиссэм и унафэщI Бажэ Дотий, Жылагъуэ палатэм и аппаратым и унафэщI, палатэм хэт Дьяченкэ Аннэ сымэ.
— Фи зэфIэкIхэм дрогушхуэ икIи ди фIэщ мэхъу дыкъызэрывмыгъэщIэхъунур. Ди республикэми Урысейми я цIыху пэж къыфхэкIыну дыфщогугъ. Иджы балигъ фыхъуащи, нэхъыщIэхэр къывдэплъеин, щапхъэ къыфтрахын хуейщ, — захуигъэзащ еджакIуэхэм Бажэ Дотий икIи ехъуэхъуащ узыншагъэ яIэну, еджэным щехъулIэну.
Дьяченкэ Аннэ къыхигъэщащ паспорт къызыIэрыхьа цIыхур гъащIэм и пычыгъуэщIэм зэрыхэбакъуэр.
— Сыт къикIыр Урысейм и цIыхуу ущытыным? Абы къокI къэралым къигъэув хабзэхэм утетыныр, адэжь щIыналъэр фIыуэ плъагъуныр, хэкупсэу ущытыныр, къэралым и тхыдэмрэ и щэнхабзэмрэ плъытэныр, хуей хъумэ, абы укъыщхьэщыжыным хуэхьэзыру ущытыныр. Зыщывмыгъэгъупщэ: дэтхэнэ зыми елъытащ ди къэралышхуэм и къэкIуэнур зыхуэдэнур, — жиIащ абы.
Берд Хьэзрэталий къытеувыIащ щIалэгъуалэр хэкупсэу гъэсэн зэрыхуейм, къыдэкIуэтея нэужь къэралым и цIыхухэм пщIэ иIэу яхэувэным зэрыхуэхьэзырыпхъэм.
— Урысейм и цIыху ныбжьыщIэхэ! Нобэ щегъэжьауэ фэ къэралым хуитыныгъэшхуэхэр къывет. Ауэ зыщывмыгъэгъупщэ абы къыдэкIуэу къалэн куэди фи пщэ къызэрыдэхуэр. Къэралым и цIыху фыхъуащи, а цIэр щывгъэпэжын хуейщ еджэныгъэм, творчествэм, Iуэху зэхуэмыдэхэм. Iуэху щхьэпэхэр влэжь, цIыхухэм гуапэу фахущыт! Фи гъащIэ гъуэгум насыпрэ ехъулIэныгъэрэ фыщыIущIэну Тхьэм жиIэ! — ехъуэхъуащ Бердыр ныбжьыщIэхэм.
Дэфтэр лъапIэр зыIэрыхьэжа ныбжьыщIэхэм КъБР-м и Жылагъуэ палатэм и дамыгъэр зытет блокнотхэр, УФ-м и Конституцэр зэрыт тхылъхэр иратащ.
Чэрты Ольгэ.
